b'\n_START_ARTICLE_\nPsihoaktivna droga\n_START_PARAGRAPH_\nPsihoaktivne droge ali psihoaktivne substance (pogovorno mamila ali droge) so snovi, ki primarno vplivajo na delovanje osrednjega \xc5\xbeiv\xc4\x8dnega sistema in tako vplivajo delovanje mo\xc5\xbeganov, spremenijo zaznavanje, po\xc4\x8dutje, zavest in vedenje. Uporabljajo se rekreativno z namenom zabave in spreminjanja zavesti, kot enteogeni za verske obrede in duhovne namene, za pove\xc4\x8devanje umskih zmogljivosti in terapevtsko pri zdravljenju._NEWLINE_Psihoaktivne droge se pogosto zlorabja, saj povzro\xc4\x8dijo spremembe v zavesti ali po\xc4\x8dutju, ki so pogosto prijetne (povzro\xc4\x8dajo evforijo), ali pa omogo\xc4\x8dajo ostale koristi (ve\xc4\x8dja zbranost). Zloraba pomeni, da se droge uporabljajo v prekomernih koli\xc4\x8dinah in za druga\xc4\x8den namen od prvotnega, pri tem uporabniki zanemarjajo tveganje in negativne posledice. Kot posledica zlorabe se zato lahko pojavi fizi\xc4\x8dna in psihi\xc4\x8dna odvisnost, spremembe v delovanju mo\xc5\xbeganov ali ostalih organov._NEWLINE_Zaradi mo\xc5\xbenosti zlorabe je veliko psihoaktivnih drog prepovedanih ali pa je njihova uporaba in prodaja druga\xc4\x8de omejena, pogoste so tudi razprave o eti\xc4\x8dnosti uporabe, ve\xc4\x8dinoma z namenom zmanj\xc5\xa1anja zlorabe drog.'